言志
作者：呂本中
朝代：宋

paragraphs: 馮驩客傳舍，彈鋏歌不已。
託身孟嘗君，惟有一劍耳。
何事食無魚，何事出無輿。
先生猶有劍，至我劍亦無。
一來曹南郡，優游聊自娱。
春風吹我衣，春草生庭除。
小便胞略轉，晚髮手自梳。
仰面送歸雁，低頭羨游魚。
幸有薄薄酒，浸漬滿腹書。
安得待天命，吾心亦何如。
長鋏莫漫彈，何必憶吾廬。